Ben Askren

Ben Askren (født 18. juli 1984 i Cedar Rapids i Iowa i USA) er en amerikansk tidligere MMA-utøver og bryter. Som MMA-utøver stilte han i vektklassen weltervekt.

Bryting 
Som bryter deltok han for USA i Sommer-OL 2008 i 74 kilos klassen i fri stil bryting. Der nådde han 16-delsfinalen, hvor han tapte for cubanske Iván Fundora. Askren revansjerte senere tapet da han i 2010 vant over Fundora.

MMA 
Etter Sommer-OL 2008 valgte Askren å satse på MMA, og gikk sin første MMA-kamp i 2009. Han er tidligere tittelholder i Bellator og ONE Championship. Ben Askren er ansett som en av de aller beste grapplerne i MMA. Til tross for at Askren lenge har vært viden anerkjent som en av de desidert beste MMA-utøverne i sin vektklasse, lot et tilbud fra sportens største organisasjon, UFC, lenge vente på seg. Tyron Woodley, tittelholder i UFC og hans venn og treningspartner gjennom mange år, hevdet at Askren ville vunnet tittelen i UFC hvis de ville signert ham. Mange har spekulert i at uvennskap med UFCs president Dana White er årsaken til at Askren lenge ble oversett av UFC. Han forble ubeseiret i MMA til han annonserte karriereslutt i 2017, med atten seire. Imidlertid lot han døren forbli åpen for retur til oktagonet hvis det rette tilbudet skulle dukke opp. 27. oktober 2018 inngikk Askren i et bytte av kontraktfestede utøvere mellom to organisasjoner. Askren som var under kontrakt med ONE Championship signerte med UFC, mens Demetrious Johnson gikk motsatt vei. Tilsvarende byttehandler er vanlig innen amerikanske lagsporter, men ble den første av sitt slag innen MMA.

Hans første motstander i UFC var tidligere tittelholder Robbie Lawler i mars 2019, i en kamp som for begge var deres første siden slutten av 2017. Nesten umiddelbart etter kampstart sikret Askren clinch-posisjon, men nedrivningsforsøket ble reversert av Lawler idet han løftet opp Askren og kastet ham spektakulært i gulvet. Kastet ga Lawler mulighet til å innta en fordelaktig posisjon der han ga Askren uvant mye juling før han greide reise seg opp. Stående på beina igjen fikk Askren så Lawler raskt opp mot gjerdet der han kunne gjøre nytte av sine overlegne grappling-ferdigheter. Mens Askren hadde Lawler i et nakkegrep valgte dommer Herb Dean å avslutte kampen, da bevegelsen i Lawlers høyre arm antydet at han hadde mistet bevisstheten. Dommeravgjørelsen ble kontroversiell grunnet usikkerhet om Lawler på noe tidspunkt faktisk var bevisstløs eller ei.

Mot Jorge Masvidal ble Askren offer for den raskeste knockout i UFCs historie. Umiddelbart etter kampen ble igangsatt traff Masvidal perfekt med et flyvende kne idet Askren dukket litt ned for å gripe tak for en nedrivning. Treffet i hodet slo Askren bevisstløs. Det hadde ikke gått mer enn fem sekunder innen dommeren rakk å avbryte kampen, som markerte det første tapet i Askrens MMA-karriere.

Askren har erklært seg å ha svart belte i brasiliansk jiu-jitsu, basert på kyndighetsnivået han selv mener å befinne seg på. Konfrontert med normbruddet erklæringen representerer når man ikke har blitt gitt beltegradsutmerkelsen av en anerkjent trener, har Askren stilt utfordringen å bevise at han ikke besitter egenskapene som kreves for å bli gitt et svart belte.

Kampen mot Demian Maia ble markedsført som et oppgjør mellom de beste grapplerne i MMA. Maia vant kampen med en kvelning i tredje runde. Etter kampen uttrykket Askren anger over at han ikke hadde brukt mer tid på å trene jiu-jitsu.

Etter flere års problemer med hoftene meddelte Askren 18. november 2019 at hans karriere som idrettsutøver er over som følge av at han trenger en hofte-operasjon som tvinger ham til å legge opp.

Til tross for at hofteproblemene forhindrer videre karriere i MMA, har Askren kastet seg på en innbringende trend der kjendiser møtes for kamper mot hverandre i boksing. Askren har avtalt en boksekamp mot Jake Paul som er planlagt foregå 17. april 2021. Med en stil i MMA bak seg som stod og falt på hans egenskaper som grappler, har Askrens steg mot boksing kommet overraskende på mange, da hans egenskaper stående har vært regnet å befinne seg på et elementært nivå og hans akilleshæl som MMA-utøver.

MMA-meritter

Referanser

Eksterne lenker 
 

Kampsportutøvere
Brytere fra USA
MMA-utøvere fra USA
Deltakere for USA under Sommer-OL 2008
Brytere under Sommer-OL 2008
personer fra Cedar Rapids